Neuvoston päätöslauselma, annettu 8 päivänä helmikuuta 1999, kirjojen kiinteistä hinnoista yhtenäisillä rajat ylittävillä kielialueilla



Virallinen lehti nro C 042 , 17/02/1999 s. 0003 - 0003



NEUVOSTON PÄÄTÖSLAUSELMA, annettu 8 päivänä helmikuuta 1999, kirjojen kiinteistä hinnoista yhtenäisillä rajat ylittävillä kielialueilla (1999/C 42/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, TUNNUSTAA kirjojen kaksinaisen tehtävän, sillä kirja on sekä kulttuuriarvojen välittäjä että kauppatavara; korostaa voimakkaasti, että kirjaan liittyviä kulttuurillisia ja taloudellisia näkökohtia on arvioitava tasapuolisesti, KATSOO, että tietyt jäsenvaltiot pitävät erittäin tärkeinä niitä kirjojen kiinteän hinnoittelun järjestelmiä, jotka ovat voimassa yhtenäisillä rajat ylittävillä kielialueilla, KATSOO, että komissio on ilmoittanut tarkastelevansa kilpailusääntöjen puitteissa ainoastaan sellaisia talouden toimijoiden välisiä sopimuksia, jotka voivat estää yhteisön sisäistä kauppaa, KATSOO, että komissio ilmoitti 17 päivänä marraskuuta 1998 pidetyn neuvoston istunnon yhteydessä tarkastelevansa myönteisessä hengessä sitä, edistävätkö yhtenäisillä kielialueilla voimassa olevat sopimusjärjestelyt kulttuurisia päämääriä ja sisältävätkö ne sellaisia kulttuuria koskevia määrityksiä, joilla kilpailun rajoituksia voidaan perustella, KATSOO, että komissio selvittää parhaillaan, ovatko rajojen yli sovellettavat kirjojen kiinteitä hintoja sisältävät sopimukset yhteisön oikeuden sääntöjen mukaisia ja voidaanko niihin soveltaa perustamissopimuksen 85 artiklan 3 kohdan mukaista poikkeusta, MUISTUTTAA MIELIIN 20 päivänä marraskuuta 1998 annetun Euroopan parlamentin viimeisimmän päätöslauselman, jossa se kehottaa komissiota mukauttamaan kansainvälistä kirjojen hinnan vahvistamista koskevaa yhteisöpolitiikkaansa kulttuurillisiin vaatimuksiin ja sallimaan nykyisten hinnoittelujärjestelmien voimassaolon jatkumisen, KATSOO, että kaikki jäsenvaltiot haluavat edistää erityisesti kaunokirjallisten ja tieteellisten teosten sekä rajoitetulle ja erikoistuneelle lukijakunnalle tarkoitettujen teosten monipuolista kustannustoimintaa, ja että ne haluavat myös edistää kulttuurin kehitystä ja monimuotoisuutta Euroopassa sekä tarjota kuluttajalle kulttuurietuja, TUNNUSTAA tiettyjen jäsenvaltioiden katsovan, että rajat ylittävillä kielialueilla joko lakisääteisesti tai sopimusperusteisesti voimassa olevat kiinteän hinnoittelun järjestelmät ovat tehokas keino saavuttaa nämä tavoitteet, TUNNUSTAA, että kirjojen kiinteän hinnoittelun järjestelmien on oltava täysin yhteisön oikeuden mukaisia, ja ottaa huomioon 22 päivänä syyskuuta 1997 rajojen yli sovellettavista kirjojen kiinteistä hinnoista Euroopan kielialueilla tehdyn neuvoston päätöksen (1), sekä komission toimivallan, KEHOTTAA KOMISSIOTA - soveltaessaan eurooppalaisia kilpailusääntöjä rajat ylittävillä kielialueilla voimassa oleviin sopimuksiin ottamaan huomioon perustamissopimuksen 128 artiklan 4 kohdan määräykset ja vaikutukset sekä kirjamarkkioiden erityisen merkityksen kulttuurille, kirjan erityisen arvon kulttuuriesineenä sekä asiaan liittyvät kansalliset kulttuuripolitiikat, ja - sen mukaisesti tarkastelemaan näiden tavoitteiden saavuttamiseen parhaiten soveltuvia ratkaisuja nyt ja tulevaisuudessa. (1) EYVL C 305, 7.10.1997, s. 2.